SADC Inoparura Hurongwa Hwevaongorori Vesarudzo muZimbabwe
Asi vemapato anopikisa vari kuchema chema nekurohwa pamwe nekushungurudzwa kwenhengo dzavo
SADC yaparura hurongwa hwayo neChitatu muHarare hwekutanga kuongorora sarudzo dziri kuitwa kupera kwemwedzi uno. Vachitaura pamusoro pechirongwa ichi, gurukota rinoona nezvekudyidzana kweAngola nedzimwe nyika, VaJoao Miranda, vati vane chivimbo chekuti sarudzo idzi dzichafamba zvakanaka, sekuvimbiswa kwavaitwa naVaMugabe, avo vavatambira munyika neChitatu. Angola ndiyo yakafanobata chigaro chebazi re SADC rinoona nezve matongerwo enyika pamwe nekuchengetedzwa kwedunhu iri. Kunyange hazvo VaMugabe vari kuvimbisa kuti sarudzo dzichaitwa nemazvo, mashoko atiri kutambira kubva kuMashonaland Central anoti vatsigiri veMDC varohwa zvakaipisisa neChitatu nevatsigiri veZANU-PF pa Manga farm, kuBindura. Munyori anoona nezvekufambiswa kwemabasa mu MDC kuMashonaland Central, VaSaymore Mhene, vanoti varohwa ava, vange vachifamba vachipinda mudzimba dzevanhu vachivakurudzira kutsigira MDC musarudzo. Studio 7 haina kukwanisa kunzwa divi remapurisa panyaya iyi. Ukuwo Zimbabwe Electoral Commission inonzi yakazara nezvichemo zviri kubva kune vemapato anopikisa nemasangano akazvimirira oga, pamusoro pezvinhu zvinonzi hazvisi kufamba zvakanaka pakugadzirira sarudzo idzi. VaRangu Nyamurundira igweta musangano re Zimbabwe Lawyers for Human Rights. Mutori wenhau weStudio 7, Carole Gombakomba aita hurukuro naVaNyamurundira kuti tinzwe pfungwa dzavo panyaya iyi. Dzimwe Nhau Kubva ku Studio 7...